Ileana Márquez Pedroza a câștigat titlul de Miss Venezuela. Ea este prima mamă din lume care câștigă acest premiu.
Tânăra în vârstă de 27 de ani este profesoară, iar acum și regina frumuseții. La marele eveniment, ea nu a fost singură, ci alături de fiica sa, Guadalupe, în vârstă de 11 ani, care a purtat o ținută identică cu cea a mamei sale.
După ce a câștigat titlul de Miss Venezuela, Ileana va putea să-și reprezinte țara la următoarea ediție Miss Univers, organizată la Ciudad de Mexico, anul viitor. Ediția din 2024 vine cu câteva modificări: restricția privind intervalul de vârstă a fost eliminată și noua organizație va permite participarea persoanelor transgender, a mamelor și a femeilor divorțate și căsătorite.
"Venezuela… Mulțumesc că ați crezut în mine", a a spus Márquez, după ce a fost declarată Miss Venezuela.
"Acest triumf nu este doar pentru mine și pentru copilul meu, ci și pentru voi", a mai spus femeia, născută în Valencia, Carabobo, scrie G4Media, care citează revista Hola!.
Reușita femeii a declanșat opinii diferite în rândul adepților concursului.
"Nu mi-a plăcut, nu sunt de acord cu acest tip de includere", spune o persoană.
"Se pierde esența concursului", spune o alta.
"Este frumoasă și are chipul unei regine, dar această nouă posibilitate este absurdă", a mai spus o altă persoană.
Ultima dată când Venezuela a câștigat o coroană la Miss Univers a fost în 2013, cu Gabriela Isler.